“Mul on tunne, nagu olümpiavõitjal,” naeris Sirje, kui teda auhinna puhul õnnitlesime. Tema rõõm nii väärika tunnustuse üle on siiras, kuigi väliselt jääb tunnustatud treener endale omaselt tagasihoidlikuks. Pole tema moodi endaga uhkeldada, pigem tõstab ta esile oma õpilaste saavutusi.
#000002
On teada tuntud tõde, et Sirje ei armasta avalikku tähelepanu ning ka kaamerate ette teda sageli meelitada ei õnnestu. Uudisest teada saamise järel tundis muidu nii südikas daam enda sõnul esmalt pigem õudu. “Ma ei ole teab mis suur esineja ja päris õudne tunne tuli peale, kui hakkasin mõtlema, kui palju inimesi seda saadet vaatavad ja mida ma seal kõik rääkima pean.”
#000003
Tähtis uudis, et tal on Spordiaasta tähtede galal eriline roll täita, edastati Sirjele ühel detsembrikuu varahommikul. “Olin veel nii unine, et jäin peale kõnet uuesti magama. Ärgates tundus, et nägin vist und. Võttis tükk aega, enne kui mulle asi tegelikult pärale jõudis. Rahustasin end viimase hetkeni mõttega, et ehk olen vaid üks nominentidest,” naeris Sirje.
#000004
Kõik, kes vähegi Eesti ratsaspordiga kursis, teavad Sirje Argust, kui väga tegusat ja krapsakat Tondi maneežis toimetavat daami. Sirje on sidunud oma elu hobustega ja Tondi maneežiga. Seal alustas ta teismelise tüdrukuna ratsutamisega ja jätkas treenimist tegevsportlasena, kuni sai ka pakkumise toonaselt direktorilt Jüri Villemsonilt tulla tema asetäitjaks. Alates 1996. aastast on Sirje Tondi ratsakeskuse tegevjuht. Aktiivse treenerina on ta kõik need aastad väsimatult juhendanud lapsi kolmevõistluse ja takistussõidu treenerina. Pikki aastaid on ta võidelnud selle eest, et väärika ajalooga ratsakeskus Tallinnasse ikka püsima jääks ja pealinna lastel side hobustega ei kaoks. Nii võib Tondi ratsakeskuse ja Sirje Arguse vahele julgelt tõmmata võrdusmärgi.
#000006
Ratsaspordiga tegelevad inimesed peavad Sirjest väga lugu, ta on eeskujuks ja nõuandjaks paljudele. Kui aasta tagasi Eesti Ratsaspordi Liidu galal tunnustati Sirjet meenega panuse eest Eesti ratsasporti, aplodeeris gala publik daamile püstijalu mitu pikka minutit. See oli liigutav hetk kõigi saalis olijate jaoks. Loomulikult said hiljem, Sirjele omaselt, ”süüdlased” väikese peapesu, et teda rambivalgusesse asetati.
#000007
Sirjet on autasustatud nii erinevate diplomite, auhindade kui Tallinna teenetemärgiga, kuid olulisemaks igast auhinnast on Sirje jaoks siiski rõõm tehtud tööst ja enda õpilaste head saavutused. Nüüd ehib Sirje auhinnariiulit ka väärikas ”Eestimaa Spordihing 2020” meene.
#000009
”Eks paljudel inimestel, kes spordi juures kaua tegutsenud, on põnev elu ja lugu, mida jutustada. Neid inimesi, kes ratsaspordis hingega asja juures, on Eestis palju. Nad kõik väärivad tunnustust ja esile toomist. Õnneks näen, et meil on ka selliseid noori peale tulemas, kes on pühendunud ja täis tahtmist ratsutamises edu saavutada. Nii jääb meie sport elama,” loodab Sirje.
#000010
Eesti Olümpiakomitee eriauhinnaga “Eestimaa spordihing” pärjatakse inimest, kes oma eestvedamisvõime ja põhimõttekindlusega on eeskujuks ja inspiratsiooniks nii spordis kui kogu ühiskonnas.
#000011
Oleme uhked ja rõõmsad Sirje üle ning soovime talle jaksu ja indu veel paljudeks tegusateks aastateks!
#000012